Den hårde frost mandag aften fik Nordjyllands Politi til at reagere prompte, da de fik en anmeldelse om, at en 11-årig dreng i Kongerslev var gået hjemmefra. Fire hundepatruljer blev sendt ud i området for at lede, og to helikoptere blev sendt i luften. - Det var dårligt vejr, så derfor satte vi så stærkt ind, for at det ikke skulle gå værre, end det gjorde, fortæller vagtchef ved Nordjyllands Politi, Mogens Hougesen. Drengen gik hjemmefra cirka klokken 20, angiveligt efter uoverensstemmelser med de andre børn i den familie, han er i pleje hos. Først klokken 01 natten til tirsdag blev drengen fundet igen. Det var hans bedstemor, der fandt ham i et moseområde ved Kongerslev, og drengen blev kørt hjem til sine biologiske forældre og kom i seng. - Han havde det heldigvis fint efter omstændighederne, siger Mogens Hougesen.
En 11-årig dreng gik i aftes hjemmefra klokken 20, og det fik Nordjyllands Politi til at sende både hundepatruljer og helikoptere ud for at finde ham i det strenge vejr. Drengen er nu hjemme i god behold.